***Projekts***

**LATVIJAS REPUBLIKAS MINISTRU KABINETS**

2018. gada Noteikumi Nr.

Rīgā (prot. Nr. . §)

**Atmaksājamās materiālās palīdzības piešķiršanas un atmaksas kārtība**

Izdoti saskaņā ar

Konsulārās palīdzības un konsulāro pakalpojumu likuma

 12. panta trešo daļu un 13. panta trešo daļu

1. **Vispārīgie jautājumi**
2. Noteikumi nosaka:
	1. materiālās palīdzības piešķiršanas nosacījumus, kārtību un apjomu;
	2. kārtību, kādā materiālās palīdzības ietvaros piešķirtos naudas līdzekļus atmaksā valsts budžetā, kā arī to personu loku, kurām ir pienākums atmaksāt attiecīgos naudas līdzekļus;
	3. kārtību, kādā citām Eiropas Savienības dalībvalstīm iesniedzami pieprasījumi par dalībvalsts pilsoņiem un to ģimenes locekļiem materiālās palīdzības ietvaros piešķirtajiem naudas līdzekļiem, kā arī atmaksas saņemšanas kārtību;
	4. kārtību, kādā Latvija nodrošina materiālās palīdzības ietvaros piešķirto naudas līdzekļu atmaksu Eiropas Savienības dalībvalstij, tai skaitā kārtību, kādā Latvijas pilsonis vai nepilsonis, bezvalstnieks, trešās valsts valstspiederīgais vai tā ģimenes loceklis tiek informēts par pienākumu atmaksāt materiālās palīdzības ietvaros piešķirtos naudas līdzekļus, kā arī naudas līdzekļu atmaksas apjomu un kārtību;
	5. kārtību, kādā Eiropas Savienības dalībvalstij tiek nodrošināta ar konsulārās palīdzības sniegšanu radušos izdevumu atlīdzināšana Latvijas pilsoņu un nepilsoņu, bezvalstnieka, trešās valsts valstspiederīgo aizturēšanas vai apcietināšanas gadījumos;
	6. kārtību, kādā tiek pieņemts lēmums par izdevumu atlīdzināšanas pieprasīšanu Eiropas Savienības dalībvalstij par dalībvalsts pilsoņiem sniegto konsulāro palīdzību aizturēšanas vai apcietināšanas gadījumos, kā arī kārtību, kādā tiek nodrošināta pieprasījumu iesniegšana un atlīdzības saņemšana.
3. Noteikumos lietotie termini:
	1. Latvijas aizsardzībā esoša persona – Latvijas pilsonis, nepilsonis vai persona, kura Latvijā ieguvusi bezvalstnieka, bēgļa vai alternatīvo statusu;

* 1. nepārstāvēts dalībvalsts pilsonis – citas Eiropas Savienības dalībvalsts pilsonis, kuram ir nepieciešama konsulārā palīdzība ārkārtas situācijā valstī ārpus Eiropas Savienības, ja tā pilsonības valstij attiecīgajā ārvalstī nav diplomātiskās vai konsulārās pārstāvniecības vai goda konsulāta, vai, ja šīs iestādes nespēj sniegt konsulāro palīdzību;
	2. atmaksājamā materiālā palīdzība – konsulārās palīdzības ietvaros sniedzama atmaksājama materiālā palīdzība ārkārtas situācijā ārvalstī nonākušai Latvijas aizsardzībā esošai personai vai nepārstāvētam dalībvalsts pilsonim, lai nodrošinātu personas un viņa ģimenes locekļu, kas ceļo kopā ar viņu, atgriešanos viņa pilsonības vai dzīvesvietas valstī (turpmāk – galamērķa valsts), ja personai nav pieejama cita palīdzības saņemšanas iespēja;
	3. atmaksājamās materiālās palīdzības saņēmējs – Latvijas aizsardzībā esoša persona vai nepārstāvēts dalībvalsts pilsonis, kura vajadzībām tiek piešķirta atmaksājamā materiālā palīdzība;
	4. atmaksājamās materiālās palīdzības atmaksas veicējs – atmaksājamās materiālās palīdzības saņēmējs vai persona, kas uzņēmusies veikt atmaksājamās materiālās palīdzības atmaksu, ja to nav uzņēmies atmaksājamās materiālās palīdzības saņēmējs;
	5. ģimenes locekļi – trešo valstu pilsoņi, kas ceļo kopā ar atmaksājamās materiālās palīdzības saņēmēju un kas ir viņa:
		1. laulātais;
		2. vai laulātā tiešie pēcnācēji vecumā līdz 21 gadam, kuri ir atmaksājamās materiālās palīdzības saņēmēja apgādībā;
		3. vai viņa laulātā apgādībā esošie tiešie augšupējie radinieki.
1. Valsts budžeta līdzekļi atmaksājamās materiālās palīdzības nodrošināšanai tiek plānoti likumā par valsts budžetu kārtējam gadam atsevišķā Ārlietu ministrijas budžeta programmā, un tos veido:
	1. valsts budžeta dotācija no vispārējiem ieņēmumiem;
	2. atmaksājamās materiālās palīdzības atmaksas veicēju atmaksātie naudas līdzekļi;
	3. Eiropas Savienības dalībvalstu atmaksātie naudas līdzekļi par to pilsoņiem un viņu ģimenes locekļiem sniegto atmaksājamo materiālo palīdzību.
2. **Atmaksājamās materiālās palīdzības piešķiršana un izmantošana**
3. Valsts atmaksājamās materiālās palīdzības līdzekļus piešķir, lai segtu:
	1. ceļa izdevumus no personas atrašanās vietas uz galamērķa valsti;
	2. ar izceļošanas formalitātēm saistītos izdevumus;
	3. izdevumus, kas ir nepieciešami, lai novērstu personas dzīvības vai veselības apdraudējumu.
4. Lai saņemtu atmaksājamo materiālo palīdzību, Latvijas aizsardzībā esoša persona vai nepārstāvēts dalībvalsts pilsonis vēršas ar iesniegumu (turpmāk – iesniegums) (1. pielikums) Latvijas Republikas diplomātiskajā un konsulārajā pārstāvniecībā ārvalstī (turpmāk – pārstāvniecība) vai Ārlietu ministrijas Konsulārajā departamentā (turpmāk – Konsulārais departaments).

1. Iesniegumā persona norāda:
	1. savus personas datus, kas nepieciešami tās identifikācijai;
	2. personas datus par ģimenes locekļiem, kas nepieciešami viņu identifikācijai;
	3. lūgumu piešķirt atmaksājamo materiālo palīdzību;
	4. ziņas par apstākļiem, kuros persona atrodas, un par personas iespējām izceļot;
	5. atgriešanās maršruta sākumu un galapunktu;
	6. ziņas par derīga ceļošanas dokumenta esamību un par personai saistošām izceļošanas formalitātēm;
	7. ziņas par savu piekrišanu tam, ka konsulārajai amatpersonai ir tiesības sazināties ar personas ģimenes locekļiem, darba devēju vai citām personām, kas varētu segt 4. punktā minētos izdevumus, un nodot tām iesniegumā minēto informāciju, piekrišanas gadījumā norādot šo personu kontaktinformāciju, ja tā ir personas rīcībā;
	8. savu kontaktinformāciju pastāvīgās dzīvesvietas valstī;
	9. apņemšanos noteiktajā termiņā atmaksāt naudas līdzekļus, ja tādi tiks piešķirti.
2. Iesniegumā persona papildus apliecina, ka ir informēta par to, ka pakalpojuma nodrošināšanai konsulārā amatpersona apzinās personai pieejamās bezmaksas, valsts vai pašvaldības nodrošinātās atbalsta iespējas, tai skaitā, ja to saņemšanai var būt nepieciešama personas datu nodošana.
3. Nepārstāvētie dalībvalsts pilsoņi iesniegumā papildus apliecina, ka ir informēti par to, ka iesniegumā ietvertās ziņas tiks nodotas to pilsonības dalībvalstij, lai tā varētu pieņemt lēmumu par konsulārās palīdzības sniegšanu.

1. Saņemot iesniegumu, konsulārā amatpersona:
	1. pārbauda personas identitāti un atbilstību atmaksājamās materiālās palīdzības saņēmēja statusam;
	2. ja iesniegumu iesniedzis nepārstāvēts dalībvalsts pilsonis, ar Konsulārā departamenta starpniecību informē viņa pilsonības valsti par iesnieguma saņemšanu, kā arī pārliecinās, ka pilsonības valsts nepārņem konsulārās palīdzības lietu.

1. Ja iesnieguma iesniedzējs atbilst atmaksājamās materiālās palīdzības saņēmēja statusam un ja nepārstāvēta dalībvalsts pilsoņa pilsonības valsts nepārņem konsulārās palīdzības lietu, konsulārā amatpersona:
	1. pārbauda, vai personai nav pieejamas citas palīdzības saņemšanas iespējas, apzinot bezmaksas pakalpojumu saņemšanas iespējas un sazinoties ar 6.7. apakšpunktā un 7. punktā minētajām personām un iestādēm;
	2. noskaidro konkrētās konsulārās palīdzības lietas apstākļiem atbilstošākā maršruta izmaksas uz galamērķa valsti. Maršruta izmaksas aprēķina, plānojot personas ātrāku nokļūšanu galamērķī, primāri izmantojot pieejamos bezmaksas pakalpojumus vai izvēloties zemākas cenas pakalpojumus;
	3. noskaidro, vai personai ir saistošas ar izceļošanu saistītas formalitātes un kādas ir to izmaksas. Ja ārvalsts iestādes šo informāciju sniedz tikai pieteikuma iesniedzējam personīgi, konsulārā amatpersona informē pieteikuma iesniedzēju par informācijas saņemšanas kārtību un nepieciešamību to sniegt konsulārajai amatpersonai;
	4. noskaidro, vai nepieciešami citi izdevumi, lai novērstu personas dzīvības vai veselības apdraudējumu;
	5. aprēķina kopējo atmaksājamās materiālās palīdzības apmēru;
	6. informē pieteikuma iesniedzēju par piešķiramās atmaksājamās materiālās palīdzības apmēru un tās atmaksas kārtību.
2. Lēmumu par atmaksājamās materiālās palīdzības piešķiršanu (turpmāk – lēmums) pieņem iespējami īsākā laikā, bet ne vēlāk kā trīs darba dienu laikā pēc iesnieguma un visas ar personas izceļošanu saistītās informācijas saņemšanas.
3. Lēmumu pieņem:
	1. konsulārā amatpersona ārvalstīs – par atmaksājamo materiālo palīdzību, kuras summa nepārsniedz 300 *euro*, nosakot atmaksas termiņu līdz trijiem mēnešiem;
	2. Konsulārā departamenta direktors – par materiālo palīdzību, kuras summa pārsniedz 300 *euro*, nosakot atmaksas termiņu līdz sešiem mēnešiem.
4. Atmaksājamās materiālās palīdzības līdzekļu atmaksu valsts budžetā veic:
	1. atmaksājamās materiālās palīdzības atmaksas veicējs;
	2. cita dalībvalsts pēc Ārlietu ministrijas pieprasījuma, ja atmaksājamā materiālā palīdzība ir sniegta tās pilsonim un viņa ģimenes locekļiem.
5. Lēmumā norāda:
	1. atmaksājamās materiālās palīdzības saņēmēju un viņa ģimenes locekļus;
	2. apstākļus, kuru dēļ uzskatāms, ka pieteikuma iesniedzējs atrodas ārkārtas situācijā ārvalstī;
	3. pieteikuma iesniedzējam pieejamos bezmaksas pakalpojumus;
	4. noteikumu 6.7. punktā minēto personu un iestāžu sniegto informāciju par izdevumu segšanu;
	5. atmaksājamās materiālās palīdzības atmaksas veicēju, ja tas nav atmaksājamās materiālās palīdzības saņēmējs;
	6. atmaksājamās materiālās palīdzības apmēru un plānoto izlietojumu;
	7. atmaksājamās materiālās palīdzības atmaksas termiņu un kārtību;
	8. ja atmaksājamā materiālā palīdzība tiek piešķirta nepārstāvētam dalībvalsts pilsonim – viņa pienākumu atmaksāt piešķirtos līdzekļus savas pilsonības valstij saskaņā ar tās noteiktajiem atmaksas termiņiem un kārtību.
6. Ja materiālā palīdzība tiek piešķirta nepārstāvētam dalībvalsts pilsonim, viņš aizpilda veidlapu ar apņemšanos atlīdzināt savai pilsonības valstij konsulārās palīdzības izmaksas (2. pielikums). Dalībvalsts pilsonim ir tiesības veidlapu (2. pielikums) aizpildīt jebkurā Eiropas Savienības oficiālajā valodā.
7. Ar piešķirtajiem atmaksājamās materiālās palīdzības līdzekļiem rīkojas konsulārā amatpersona, apmaksājot lēmumā norādītos pakalpojumus. Ja noteikumu 4. punktā minētos pakalpojumus nav iespējams saņemt ar konsulārās amatpersonas starpniecību, izņēmuma gadījumā personai tiek izsniegti finanšu līdzekļi skaidrā naudā attiecīgā konsulārā apgabala nacionālajā valūtā, ievērojot grāmatvedībā izmantojamo ārvalstu valūtas kursu naudas līdzekļu izsniegšanas dienā.
8. **Atteikums piešķirt atmaksājamo materiālo palīdzību**
9. Atmaksājamo materiālo palīdzību nepiešķir:
	1. ja nokļūšanai galamērķa valstī personai ir iespējams saņemt bezmaksas pakalpojumu, valsts vai pašvaldības atbalstu vai ja šos izdevumus apņemas segt noteikumu 6.7. punktā minētās personas vai iestādes;
	2. ja par nepārstāvētiem dalībvalsts pilsoņiem ir saņemta to pilsonības valsts piekrišana pārņemt attiecīgo konsulārās palīdzības lietu.
10. Atmaksājamo materiālo palīdzību var atteikt piešķirt, ja:
	1. pieteikuma iesniedzējs apzināti sniedzis nepatiesas ziņas vai slēpis lēmuma pieņemšanai nozīmīgus faktus un apstākļus;
	2. atmaksājamās materiālās palīdzības saņēmējs noteiktajā termiņā nav atmaksājis iepriekš piešķirto atmaksājamo materiālo palīdzību vai citas dalībvalsts piešķirto materiālās palīdzības summu;
	3. pieteikuma iesniedzējs nav sniedzis konsulārajai amatpersonai visu 10.3. apakšpunktā minēto informāciju 30 dienu laikā kopš informācijas pieprasīšanas brīža.
11. Konsulārās amatpersonas ārvalstīs vai Konsulārā departamenta direktora lēmumu var apstrīdēt un pārsūdzēt Administratīvā procesa likumā noteiktajā kārtībā.
12. **Atmaksājamās materiālās palīdzības atmaksa**
13. Latvijas aizsardzībā esoša persona, kurai piešķirta atmaksājamā materiālā palīdzība vai kura ir atmaksājamās materiālās palīdzības atmaksas veicējs, var rakstiski lūgt Konsulārā departamenta direktoru pagarināt šo noteikumu 12. punktā minēto termiņu, iesniedzot pamatotu rakstveida lūgumu. Ja Konsulārais departaments lūgumu atzīst par pamatotu, šo noteikumu 12. punktā minēto termiņu pagarina uz laiku līdz sešiem mēnešiem. Atteikumu pagarināt materiālās palīdzības atmaksas termiņu persona var pārsūdzēt Administratīvā procesa likumā noteiktajā kārtībā.
14. Ja atmaksājamā materiālā palīdzība piešķirta nepārstāvētam dalībvalsts pilsonim, Konsulārais departaments, izmantojot atlīdzināšanas pieprasījuma veidlapu (3. pielikums), pieprasa viņa pilsonības valstij atlīdzināt materiālās palīdzības izmaksas. Konsulārais departaments var vērsties pie nepārstāvētā pilsoņa pilsonības valsts ar pieprasījumu atlīdzināt izmaksas arī tad, ja nepārstāvētajam pilsonim ir sniegta konsulārā palīdzība aizturēšanas vai apcietināšanas gadījumā un tas Latvijai ir radījis nepieciešamas, pamatotas un neparasti lielas izmaksas saistībā ar ceļu, uzturēšanos vai tulkošanu.
15. Atmaksājamā materiālā palīdzība tiek atmaksāta Ārlietu ministrijas valsts budžeta programmas kontā "Pārējie iepriekš neklasificētie pašu ieņēmumi" (ieņēmumu kods 21.4.9.9). Šajā kontā atmaksātos naudas līdzekļus, tai skaitā par iepriekšējos saimnieciskajos gados piešķirto atmaksājamo materiālo palīdzību, var izlietot tikai atmaksājamās materiālās palīdzības sniegšanai vai atmaksai citām Eiropas Savienības dalībvalstīm.
16. **Citu Eiropas Savienības dalībvalstu Latvijas aizsardzībā esošai personai piešķirto finanšu līdzekļu atmaksa**
17. Ja materiālo palīdzību Latvijas aizsardzībā esošai personai sniegusi cita Eiropas Savienības dalībvalsts un lūdz Latvijai to atmaksāt, uzrādot personas parakstītu apņemšanos atmaksāt minētās izmaksas, Konsulārais departaments organizē to atmaksu minētajai valstij 12 mēnešu laikā no pieprasījuma saņemšanas dienas. Atmaksa tiek veikta no valsts budžeta līdzekļiem atmaksājamās materiālās palīdzības nodrošināšanai.
18. Pēc 23. punktā minētās līdzekļu atmaksas Konsulārais departaments ar lēmumu informē materiālās palīdzības saņēmēju par:
	1. palīdzību sniegušās dalībvalsts vēršanos pie Latvijas, lai saņemtu izmaksu atmaksu;
	2. izmaksu atmaksas faktu palīdzību sniegušajai dalībvalstij no valsts budžeta līdzekļiem;
	3. atmaksājamās materiālās palīdzības saņēmēja pienākumu atmaksāt finanšu līdzekļus valstij, kā arī atmaksas summu un termiņus.
19. Noteikumu 24. punktā minētajos gadījumos atmaksas termiņš ar Konsulārā departamenta direktora lēmumu tiek noteikts līdz sešiem mēnešiem.
20. Persona var rakstiski lūgt Konsulārā departamenta direktoru pagarināt noteikumu 25. punktā minēto termiņu, iesniedzot pamatotu rakstveida lūgumu. Ja Konsulārais departaments lūgumu atzīst par pamatotu, noteikumu 25. punktā minēto termiņu pagarina uz laiku līdz sešiem mēnešiem. Atteikumu pagarināt materiālās palīdzības atmaksas termiņu persona var pārsūdzēt Administratīvā procesa likumā noteiktajā kārtībā.
21. Ja cita dalībvalsts, to iepriekš saskaņojot ar Konsulāro departamentu, ir sniegusi konsulāro palīdzību Latvijas aizsardzībā esošai personai aizturēšanas vai apcietināšanas gadījumā un tas šīs dalībvalsts iestādēm ir radījis nepieciešamas un pamatotas izmaksas saistībā ar ceļu, uzturēšanos vai tulkošanu, kuras tās uzskata par neparasti lielām, Konsulārais departaments pēc dalībvalsts atlīdzības pieprasījuma saņemšanas organizē minēto izmaksu atmaksu 12 mēnešu laikā no pieprasījuma saņemšanas dienas. Atmaksa tiek veikta no valsts budžeta līdzekļiem atmaksājamās materiālās palīdzības nodrošināšanai.
22. Ja Latvijas aizsardzībā esošai personai cita Eiropas Savienības dalībvalsts ir sniegusi materiālo palīdzību krīzes situācijā un lūgusi Latviju to atmaksāt, Konsulārais departaments organizē minēto izmaksu atmaksu palīdzību sniegušajai valstij 12 mēnešu laikā no pieprasījuma saņemšanas dienas. Atmaksa tiek veikta no valsts budžeta programmas “Līdzekļi neparedzētiem gadījumiem”.
23. **Nobeiguma jautājumi**
24. Atzīt par spēku zaudējušiem Ministru kabineta 2012. gada 8. maija noteikumus Nr. 322 “Materiālās palīdzības nodrošināšanas kārtība ārkārtas situācijā ārvalstī nonākušai personai” (Latvijas Vēstnesis, 2012, Nr. 72).

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Padomes 2015. gada 20. aprīļa direktīvas (ES) 2015/637 par koordinācijas un sadarbības pasākumiem, ar ko veicina nepārstāvēto Savienības pilsoņu konsulāro aizsardzību trešās valstīs, un ar ko atceļ Lēmumu 95/553/EK.

Ministru prezidents M. Kučinskis

Ārlietu ministrs E. Rinkēvičs

Vīza:

Ārlietu ministrijas valsts sekretārs A.Pelšs

Dagnija Lāce-Ate, 67016 160

dagnija.lace-ate@mfa.gov.lv

Annija Roga, 67016375

annija.roga@mfa.gov.lv